<classify> Kwa mujibu wa Mwenyekiti wa Kamati ya Maandalizi ya tamasha hilo, Alex Msama, Muhando atazindua albamu yake yenye nyimbo sita ambazo ni moto wa kuotea mbali katika tasnia ya muziki huo wakati Mwaitege anatarajia kuzindua albamu yenye nyimbo nane.Msama alitaja albamu ya Muhando ni Jina la Yesu ni Fimbo yenye nyimbo za Fimbo, Tawala, Niwa Neema, Chineke, Hallow na Zigo la Upumbavu. Albamu ya Mwaitege ni Tunapendwa na Mungu yenye nyimbo za Tukiimba Mungu anashuka, Mtoto wa mwenzio ni wako, Safari bado, Tumekuja kuchukua, Tuko salama, Moyo wa shukrani, Haikuwa riziki na Tunapendwa na Mungu.Albamu hizo zina ujumbe murua kutoka kwa Mungu ambao unatakiwa kuwafikia waamini wa madhehebu mbalimbali watakaohudhuria na wale ambao watapata nafasi ya kununua CD zenye nyimbo hizo ambazo zitapatikana katika maduka ya Msama Promotions yaliyoko Posta, Kariakoo jijini Dar es Salaam na jijini Mwanza.Aidha, Msama alisema hivi sasa kamati ya maandalizi ya tamasha hilo inaendelea na mikakati ya kufanikisha kufanyika kwa tamasha hilo. Msama alisema hivi sasa kamati inaendelea na mkakati wa kumalizana na waimbaji watakaopanda jukwaani siku hiyo sambamba na taratibu nyingine zinazohusu tamasha hilo.  <topic>: michezo 